text: DHF er rystet over Esbjerg-spillers dødsfald
  26 september 2011 kl. 06.39
  Dansk Håndbold Forbunds generalsekretær, Morten Stig Christensen, er rystet over, at Lars Olsen fra Ribe-Esbjerg faldt om og døde under en 1. divisionskamp søndag mod Team Sydhavsøerne i Maribo-Hallerne.
  Den tragiske hændelse fra landets næstbedste række ryster Morten Stig Christensen, generalsekretær i Dansk Håndbold Forbund (DHF).
  - En ufatteligt tragisk hændelse har kastet sin mørke skygge over dansk idræt - og over dansk håndbold.
  - I Dansk Håndbold Forbund er vi chokerede over meddelelsen om Lars Olsens meningsløse død under udøvelsen af den sport, han brændte for, og vi kan kun udtrykke vores dybfølte sorg og medfølelse, siger han i en pressemeddelelse.
  - Først og fremmest med Lars Olsens familie, pårørende og venner, men også med hans klub og hans holdkammerater.
  - Vi sender desuden vores varmeste tanker til alle, der var impliceret i denne forfærdelige tragedie: Holdet fra Team Sydhavsøerne, kampens dommere og de tilstedeværende tilskuere, lyder det fra DHFs generalsekretær.
  